Tällainen rangaistus työtöntä uhkaa, jos hän ei saavu 3 kk:n välein haastatteluun

TE-toimiston johtaja Jarmo Ukkonen korostaa, että löysä kuulumisten vaihtaminen ja tekemisten päivittäminen ei tuo yhdellekään työttömälle töitä.

KAIKILLE työttömille pakollisiksi muuttuvat haastattelut kasvattavat työttömälle langetettavien rangaistusten uhkaa. Kun valvonta lisääntyy, myös rangaistusten määrä on omiaan kasvamaan.

– Tähänkin saakka näihin määräaikaishaastatteluihin tuleminen on sanktioitu työttömyysturvan menettämisen uhalla. On oltava erityisen hyvä syy, miksi haastatteluun ei saavu, kuvailee Uudenmaan TE-toimiston johtaja Jarmo Ukkonen.

Ensi vuoden alusta lähtien kaikkien työttömien työnhakijoiden on tultava haastatteluun kolmen kuukauden välein. Samalla valvotaan tehostetusti, että työtön noudattaa työnhakusuunnitelmaa, jonka edistymistä seurataan haastatteluissa.

Uudistus tulee tihentämään reippaasti haastatteluväliä nykyisestä.

Katso yllä olevalta videolta, millaisia työttömien haastattelut ovat.

Jos haastatteluun ei saavu, menettää oikeuden työttömyysturvaan vähintään 15 päivän ajaksi. Vähintään 30 päiväksi työttömyysetuuden menettää, jos kieltäytyy työnhakusuunnitelman laatimisesta tai tarkistamisesta tai muuten aiheuttaa sen, ettei suunnitelmaa voi laatia tai tarkistaa.

Ukkonen on seurannut viime aikoina hieman huolestuneena kansalaisten keskustelua haastatteluista.

– Julkisessa keskustelussa haastattelut on leimattu kyttäykseksi. Niiden tarkoitus on kuitenkin hyvä. Monessa tutkimuksessa on osoitettu, että mitä useammin ihmistä tavataan ja mitä intensiivisemmin hänen kanssaan keskustellaan, sitä paremmin hän työllistyy, Ukkonen sanoo.

UKKONEN PITÄÄ uudistusta isona urakkana, eikä hän ole varma, miten resurssit riittävät.

Ukkonen arvioi, että Uudellamaalla uudistus tarkoittaa 2000–3000 haastattelua arkipäivää kohden. Nykyään fyysisiä haastatteluja on Ukkosen arvion mukaan päivässä muutamia satoja.

– On selvää, että joudumme ostamaan lisää käsiä haastatteluja tekemään.

Ukkonen muistuttaa, että viime vuosina TE-toimistoissa on pantu paukkuja puhelin- ja internetpalveluihin samalla kun fyysisiä haastatteluja on vähennetty.

– Nyt tämä näyttää kääntyvän toiseen suuntaan.

Voit lukea lisää muutoksista Taloussanomista.